2020. gada 26. februārī Rīkojums Nr. 67

Rīgā (prot. Nr. 8 30. §)

**Par likumprojekta "Par vidēja termiņa budžeta ietvaru 2021., 2022. un 2023. gadam" un likumprojekta "Par valsts budžetu 2021. gadam" sagatavošanas grafiku**

1. Apstiprināt likumprojekta "Par vidēja termiņa budžeta ietvaru 2021., 2022. un 2023. gadam" un likumprojekta "Par valsts budžetu 2021. gadam" (turpmāk – budžeta likumprojekti) sagatavošanas grafiku (pielikums).

2. Izstrādājot budžeta likumprojektus, atbilstoši Likuma par budžetu un finanšu vadību 16.3panta otrajai daļai noteikt šādu valsts budžeta izdevumu pārskatīšanas tvērumu:

2.1. uzsākt valsts budžeta finansēto funkciju fundamentālu analīzi, valsts budžeta programmu un apakšprogrammu stratēģiskās pārskatīšanas matricu attiecinot uz funkciju un aktivitāšu līmeni, kā arī izvērtēt maksājumus un dotācijas, kas tiek novirzītas publiskām personām noteiktu uzdevumu un funkciju īstenošanai;

2.2. turpināt nozaru ministriju pārraudzībā esošo finansēšanas politiku analīzi, lai nodrošinātu ekonomiskāku un racionālāku valsts funkciju īstenošanu, un, ja nepieciešams, sniegt priekšlikumus politikas izmaiņām;

2.3. analizēt vidēja termiņa izdevumu pārskatīšanas rezultātus, tai skaitā centralizētu atbalsta funkciju nodrošināšanai, informācijas un komunikācijas tehnoloģiju jomas pilnveidošanai, kā arī izdevumu sasaistes nodrošināšanai ar resursu avotu.

3. Lai nodrošinātu izdevumu pārskatīšanu atbilstoši šā rīkojuma 2. punktam, ministrijām saskaņā ar Finanšu ministrijas pieprasījumu noteiktajā termiņā un apjomā sniegt nepieciešamo informāciju un veikt analītiskos aprēķinus vai izvērtējumus.

4. Lai sagatavotu Ministru kabineta un Latvijas Pašvaldību savienības vienošanās un domstarpību protokola projektu par budžeta likumprojektiem, Finanšu ministrijai vienoties ar Latvijas Pašvaldību savienību par sarunu norises un minētā protokola projekta izskatīšanas grafiku.

5. Ministrijām līdz 2020. gada 1. jūnijam uzsākt diskusijas ar Latvijas Pašvaldību savienību par attiecīgo nozaru jautājumiem, kuriem ir ietekme uz pašvaldību budžetiem.

6. Ar budžeta likumprojektu sagatavošanu saistītos jautājumus izskatīt:

6.1. Nacionālajā trīspusējās sadarbības padomē un Nacionālajā attīstības padomē Ministru prezidenta noteiktajos termiņos;

6.2. Nacionālās trīspusējās sadarbības padomes Budžeta un nodokļu apakšpadomē, pieaicinot Latvijas Tirdzniecības un rūpniecības kameras pārstāvjus, finanšu ministra noteiktajos termiņos.

Ministru prezidents A. K. Kariņš

Finanšu ministrs J. Reirs